Σπαρτιάτες (πολιτικό κόμμα)

Οι Σπαρτιάτες είναι ελληνικό εθνικιστικό πολιτικό κόμμα που κινείται στην άκρα δεξιά του πολιτικού φάσματος. Ιδρύθηκε στις 5 Δεκεμβρίου 2017 από τον Βασίλη Στίγκα που έκτοτε είναι και πρόεδρός του. Το κόμμα εισήλθε για πρώτη φορά στη Βουλή των Ελλήνων στις εκλογές της 25ης Ιουνίου 2023 με ποσοστό 4,68% και 12 βουλευτές αποτελώντας την πέμπτη κοινοβουλευτική δύναμη της χώρας, με τις πηγές να θεωρούν ότι ο λόγος που το κόμμα κατάφερε να εισέλθει στο κοινοβούλιο είναι αποκλειστικά η στήριξη του αποκλεισμένου από τις εκλογές του 2023, Ηλία Κασιδιάρη.

Λιγότερο από τρεις μήνες μετά, ξέσπασε μία εσωκομματική κρίση στο κόμμα, με τον πρόεδρό του να βρίσκεται απέναντι και στους 11 βουλευτές του λόγω της στήριξης των τελευταίων προς τον Ηλία Κασιδιάρη. Με το πέρασμα κάποιων μηνών η Κ.Ο. του κόμματος, έφτασε να αριθμεί 5 βουλευτές, όμως από τις 2 Ιουνίου 2025, η Κ.Ο. έπαψε να υφίσταται, καθώς 3 βουλευτές (συμπεριλαμβανομένου και του προέδρου του κόμματος) εξέπεσαν του αξιώματός τους βάση απόφασης του εκλογοδικείου, με αποτέλεσμα στο κόμμα πλέον να ανήκουν μόνο 2 ανεξάρτητοι βουλευτές.

 Ιστορικό 
Οι Σπαρτιάτες ιδρύθηκαν ως πολιτική κίνηση από τον Βασίλη Στίγκα το 2017. Τον Απρίλιο του 2019, ενόψει των ευρωεκλογών ανακοινώθηκε η εκλογική συνεργασία με την Ένωση Κεντρώων, με την συμμετοχή του Βασίλη Στίγκα στην λίστα των υποψηφίων ευρωβουλευτών του κόμματος. Στις εθνικές εκλογές του 2019, οι Σπαρτιάτες κατέβηκαν εκ νέου συνεργαζόμενοι με την Ένωση Κεντρώων.

Τον Δεκέμβριο του 2020 ανακοινώθηκε η δημιουργία συνασπισμού από την Ε.ΛΑ.ΣΥΝ., τη Λαϊκή Ελληνική Πατριωτική Ένωση (Λ.Ε.Π.ΕΝ.), τους «Σπαρτιάτες», το Ενωτικό Μέτωπο Ελληνικής Ιδεολογίας Συμπατριωτών (Ε.Μ.Ε.Ι.Σ.), την Πρώτη Γραμμή και τη Λαϊκή Κίνηση Πολιτών (ΛΑ.ΚΙ.Π.) με την προοπτική κοινής εκλογικής καθόδου και με την ονομασία Κ.Υ.Μ.Α. Ελληνισμού.

Στις βουλευτικές εκλογές του Μαΐου του 2023, οι «Σπαρτιάτες» δεν συμμετείχαν. Ωστόσο, συμμετείχαν στις εκλογές του Ιουνίου. Μετά και τον δεύτερο αποκλεισμό από τον Άρειο Πάγο του συνδυασμού ανεξάρτητων υποψηφίων «Έλληνες για την Πατρίδα και την Ελευθερία» στον οποίο θα μετείχαν μέλη του Εθνικού Κόμματος - Έλληνες, ο επικεφαλής αυτού Ηλίας Κασιδιάρης παρείχε ανοιχτή στήριξη στο κόμμα. Τουλάχιστον 10 μέλη και πολιτικοί του Εθνικού Κόμματος - Έλληνες, μεταξύ των οποίων και ένας από τους δικηγόρους του, βρίσκονταν στις εκλογικές λίστες των Σπαρτιατών, με τμήμα του τύπου να θεωρεί ότι οι «Σπαρτιάτες» πιθανόν χρησιμοποιούνται από τον Κασιδιάρη για έμμεση εκπροσώπηση στη Βουλή των Ελλήνων.Σπαρτιάτες απ' τον Δομοκό, Εφημερίδα των ΣυντακτώνΔούρειος Ίππος οι Σπαρτιάτες, Τα Νέα Τελικά, στις εκλογές το κόμμα έλαβε 243.922 ψήφους (ποσοστό 4,68%) και εξέλεξε 12 βουλευτές. Ο Στίγκας ευχαρίστησε τον Ηλία Κασιδιάρη, αναφορικά με την ώθηση που έδωσε η στήριξή του στους Σπαρτιάτες, αναγνωρίζοντας ότι αυτός είναι και ο λόγος της παρουσίας τους στην Βουλή, ενώ, στην πρώτη του ομιλία στην Βουλή των Ελλήνων, ο πρόεδρος του κόμματος καταδίκασε τον φασισμό και τον ναζισμό, προσδιορίζοντας το κόμμα του ως εθνικιστικό.

Λίγους μήνες αργότερα, ο Στίγκας διέγραψε από το κόμμα τρεις βουλευτές (Κατσιβαρδάς, Δημητροκάλλης, Κόντης) θεωρώντας ότι λειτουργούν αυτοβούλως και υποστηρίζοντας ότι «είναι καθοδηγούμενοι από ξένα κέντρα που παραπέμπουν σε Γκρικ Μάφια και Δον Κορλεόνε». Οι βουλευτές του κόμματος (διαγεγραμμένοι και μη), κατηγόρησαν τον πρόεδρο για συκοφαντία, ενώ δήλωσαν και επίσημα την στήριξή τους στον Κασιδιάρη. Επίσης, ανεξαρτητοποιήθηκαν οι βουλευτές Γιώργος Μανούσος και Κωνσταντίνος Φλώρος με αιχμές για την στάση του Στίγκα. Παράλληλα, η εισαγγελία του Αρείου Πάγου ξεκίνησε έρευνα για τους ισχυρισμούς του τελευταίου περί καθοδήγησης από ξένα κέντρα που παραπέμπουν σε οργανωμένο έγκλημα. Αργότερα, ωστόσο, οι διαγραμμένοι βουλευτές και ο Μανούσος επανεντάχθηκαν στην κοινοβουλευτική ομάδα, μετά τη δήλωση του Βασίλη Στίγκα ότι οι καταγγελίες του δεν αφορούσαν αυτούς.

Τον Ιανουάριο του 2024 ο Χάρης Κατσιβαρδάς ανεξαρτητοποιήθηκε από την κοινοβουλευτική ομάδα.

Τον Απρίλιο του 2024, η εισαγγελέας του Αρείου Πάγου άσκησε ποινική δίωξη για εξαπάτηση των εκλογέων εις βάρος των έντεκα βουλευτών που εκλέχτηκαν με τους Σπαρτιάτες, εξαιρώντας τον Βασίλη Στίγκα. Αποτέλεσμα της εξέλιξης αυτής ήταν η ανεξαρτητοποίηση των βουλευτών Μανούσου και Δημητροκάλλη. Παράλληλα, λίγες ημέρες αργότερα, ο Άρειος Πάγος απέκλεισε από τις επερχόμενες ευρωεκλογές τους Σπαρτιάτες, καθώς με απόφαση αναγνώρισε τον Ηλία Κασιδιάρη, ως τον πραγματικό επικεφαλής του κόμματος.

Τον Ιούνιο του 2024, αποχώρησαν από την κοινοβουλευτική ομάδα ο Μιχάλης Γαυγιωτάκης και ο Γιώργος Ασπιώτης,* οι οποίοι ίδρυσαν το κόμμα Εθνική Συσπείρωση - ΠΑ.Ρ.Ο.Ν..

Τον Μάιο του 2025, οι Σπαρτιάτες αθωώθηκαν από όλες τις κατηγορίες περί εξαπάτησης εκλογικού σώματος.

 Θέσεις 
Το κόμμα χαρακτηρίζεται ως εθνικιστικό και συντηρητικό, τοποθετούμενο στην άκρα δεξιά του πολιτικού φάσματος, με τη ρητορική του να χαρακτηρίζεται κάποιες φορές ως «υπερεθνικιστική» και «υπερσυντηρητική».

Βάσει της ιδρυτικής του διακήρυξης, το κόμμα τοποθετείται στην «εθνική πατριωτική δεξιά», αποδεχόμενο παράλληλα το κοινοβουλευτικό δημοκρατικό πολίτευμα.

Το ίδιο το κόμμα θέτει ως σκοπό την υπεράσπιση «λαϊκής πατριωτικής δεξιάς, του τρίπτυχου πατρίς-θρησκεία-οικογένεια», του «υγιούς ελληνικού εθνικισμού και πατριωτισμού» καθώς και την «διαφύλαξη της εθνικής μας ταυτότητας και κυριαρχίας».

Οι «Σπαρτιάτες» θεωρούν ότι οι παραδόσεις του Ελληνισμού λείπουν σήμερα από τη δημόσια ζωή και αυτοχαρακτηρίζονται ως «ο σιδηρούς βραχίονας και το πραγματικό ανάχωμα που θα ανακόψει τον κατήφορο και το ξεπούλημα της Ελλάδας και των Ελλήνων».

Το κόμμα τάσσεται υπέρ της επίλυσης του δημογραφικού προβλήματος, μέσω της παροχής κινήτρων στις νέες οικογένειες καθώς και της απαγόρευσης των αμβλώσεων με σκοπό την αύξηση των γεννήσεων.

Τάσσονται απέναντι στον διεθνισμό και την επιχειρούμενη ισλαμοποίηση της χώρας, όπως υποστηρίζουν. Είναι ευρωσκεπτικιστές χωρίς όμως να είναι υπέρ της εξόδου της Ελλάδος από την Ευρωπαϊκή Ένωση αλλά εμφανίζονται ως υπέρμαχοι του μοντέλου και του οράματος όπου ξεκίνησε, της τήρησης της Συνθήκης του Μάαστριχτ καθώς και της ύπαρξης ισονομίας, του αλληλοσεβασμού και της αλληλεγγύης μεταξύ όλων των κρατών-μελών της.

 Αποτελέσματα εκλογών 
 Βουλή των Ελλήνων 
 Έτος Αρχηγός κόμματος Αριθμός ψήφων Ποσοστό ψήφων Έδρες Θέση 2019 Βασίλης Στίγκας 70.178 1,24%  9ο κόμμαΕκτός Βουλής 2023 ΙΙ 243.922 4,68%  5ο κόμμαΑντιπολίτευση

 Ευρωπαϊκό Κοινοβούλιο 
 Έτος Αρχηγός κόμματος Αριθμός ψήφων Ποσοστό ψήφων Έδρες Θέση Ομάδα 2019 Βασίλης Στίγκας 82.084 1,45%  10η -

 Βουλευτές 
Οι Σπαρτιάτες δεν διαθέτουν κοινοβουλευτική ομάδα, καθώς αριθμούν λιγότερους από 5 βουλευτές, που απαιτούνται για την συντήρηση Κ.Ο. προερχόμενης από εκλογές. Στο κόμμα σήμερα, είναι ενταγμένοι 2 ανεξάρτητοι βουλευτές.

 Α΄ Αθηνών: Θανάσης Χαλκιάς
 Α΄ Θεσσαλονίκης: Γιάννης Κόντης

 Σημειώσεις 

 Παραπομπές 

 Εξωτερικοί σύνδεσμοι 


Κατηγορία:Ελληνικά πολιτικά κόμματα
Κατηγορία:Εθνικιστικά κόμματα στην Ελλάδα
Κατηγορία:Συντηρητικά κόμματα
Κατηγορία:Ελληνικές κοινοβουλευτικές ομάδες